Broj: 711-I-852-P-179/22-02-21

Zagreb, 22. ožujka 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3., 4., i 5., Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev Marine Katalinić, pravnice u trgovačkom društvu** **OPATIJA 21 d. o. o. za izgradnju i upravljanje nekretninama i parkiralištima, za davanjem očitovanja Povjerenstva**,na 164. sjednici održanoj dana 22. ožujka 2022.g. daje sljedeće

**OČITOVANJE**

1. **Sukladno članku 7. d.) ZSSI-a član Uprave (direktor) trgovačkog društva OPATIJA 21 d.o.o. za izgradnju i upravljanje nekretninama i parkiralištima Grad Opatija, ne može pored plaće za obnašanje navedene javne dužnosti** **primiti** **dar za djecu, božićnicu, regres, bonus za ostvarene rezultate, jubilarnu nagradu, uplate u dopunsko mirovinsko osiguranje, dopunsko zdravstveno osiguranje, životno osiguranje, poklon bonove kao i ostale neoporezive nagrade koje ne predstavljaju plaću niti naknadu putnih i drugih opravdanih troškova za obnašanje javne dužnosti.**
2. **Sukladno odredbama ZSSI-a nema zapreke da obveznik iz točke I. izreke primi isplatu troškova prijevoza od kuće do posla, naknadu za korištenje privatnog automobila u službene svrhe, naknadu za topli obrok, troškove režija, najamninu, pomoć za rođenje djeteta, osiguranje od ozljeda na radu, pomoć za smrt člana obitelji, te da koristi službeno vozilo, mobitel i računalo, jer se radi o isplatama koje su povezane s obnašanjem javne dužnosti koju obveznici mogu primiti.**
3. **Sukladno odredbama ZSSI-a povećanje osnovice bruto plaće za minuli rad ne smatra se primanjem dodatne naknade za poslove obnašanja javne dužnosti.**

Obrazloženje

Zahtjev za davanjem očitovanja Povjerenstva podnijela je Marina Katalinić, pravnica u trgovačkog društva OPATIJA 21 d. o. o. za izgradnju i upravljanje nekretninama i parkiralištima. U Povjerenstvu zahtjev je zaprimljen 15. ožujka 2022. pod poslovnim brojem 711-U-3613-P-179/22-01-5, povodom kojeg se vodi predmet broj P-179/22.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od petnaest dana od dana primitka zahtjeva obveznika dati obrazloženo mišljenje.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI-a, ali se njegov sadržaj odnosi na tumačenje odredbe ZSSI-a, stoga Povjerenstvo povodom podnesenog zahtjeva daje očitovanje na sljedeći zahtjev podnositeljice.

U zahtjevu podnositeljica navodi da vezano za članak 7. točka d) ZSSI-a traži tumačenja istog, sve u cilju da trgovačko društvo Opatija 21. d.o.o. svoje poslovanje uskladi sa pozitivnim propisima Republike Hrvatske. Nadalje navodi da je Opatija 21. d.o.o. trgovačko društvo osnovano od strane Grada Opatije 2008. godine te postavlja upit smatraju li se naknada troška prijevoza na posao i sa posla osobe ovlaštene za zastupanje (direktor), naknada za upotrebu privatnog automobila u službene svrhe tzv. “loko vožnja“, podmirivanje troškova prehrane (topli obrok) kao i dodatak na plaću za minuli rad dodatnom naknadom za poslove obnašanja javne dužnosti u smislu navedene zakonske odredbe?

Člankom 3. stavkom 1. podstavkom 40. ZSSI-a propisano je da su predsjednici i članovi uprava trgovačkih društava u kojima većinski udio u vlasništvu imaju jedinice lokalne i područne (regionalne) samouprave kao i onih uprava trgovačkih društava kojima su većinski vlasnici trgovačka društva u kojima većinski udio imaju jedinice lokalne/područne samouprave obveznici ZSSI-a.

Uvidom u podatke sudskog registra nadležnog Trgovačkog suda u Rijeci, utvrđeno je osnivač trgovačkog društvaOPATIJA 21 d.o.o. za izgradnju i upravljanje nekretninama i parkiralištima Grad Opatija, te je stoga direktor (član Uprave) toga trgovačkog društva povodom obnašanja navedene dužnosti dužan postupati sukladno odredbama ZSSI/21-a.

Člankom 5. stavkom 1. točkom 2. ZSSI propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI-a/1l), već primitcima dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/11-a, slijedom čega se obrazloženje iz navedene presude primjenjuje u cijelosti na obveznike iz članka 3. ZSSI/21-a.

Stoga član Uprave (direktor) trgovačkog društvaOPATIJA 21 d.o.o. za izgradnju i upravljanje nekretninama i parkiralištima Grad Opatija, ne može uz plaću za obnašanje navedene javne dužnosti primiti i dar za djecu, božićnicu, regres, bonus za ostvarene rezultate, jubilarnu nagradu, uplate u dopunsko mirovinsko osiguranje, dopunsko zdravstveno osiguranje, životno osiguranje, poklon bonove kao i ostale neoporezive nagrade koje ne predstavljaju plaću niti naknadu putnih i drugih troškova za obnašanje javne dužnosti.

Nadalje, obveznik može primiti isplatu troškova prijevoza od kuće do posla, naknadu za korištenje privatnog automobila u službene svrhe, naknadu za topli obrok, troškove režija, najamninu, pomoć za rođenje djeteta, osiguranje od ozljeda na radu, pomoć za smrt člana obitelji, te koristiti službeno vozilo, mobitel i računalo.

Naime, navedeni primici predstavljaju troškove koji su povezani s obnašanjem javne dužnosti te se radi o različitim oblicima potpora i pomoći koje se isplaćuju jednokratno ili ukoliko nastupe izvanredne okolnosti koje su povod za isplatu te je stoga njihov primitak dopušten, jer se ne radi o primicima dodatne naknade za poslove obnašanja javne dužnosti.

Isto tako, obveznici mogu primiti jednokratnu uplatu dopunskog zdravstvenog osiguranja ukoliko je ista ugovorena i u cijelosti uplaćena prije stupanja na snagu ZSSI-a odnosno prije 25. prosinca 2021.

Nadalje, povećanje osnovice bruto plaće za navršene godine radnog staža ne može se smatrati dodatnom naknadom za poslove obnašanja javne dužnosti, jer se radi od jednom od čimbenika prilikom izračuna plaće osnovne plaće.

Slijedom svega navedenog, Povjerenstvo je dalo očitovanje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljici zahtjeva, putem e-maila
2. Objava na internetskoj stranici Povjerenstva
3. Pismohrana